Kabinet nie ‘te groot’ – Ramaphosa  Cyril Ramaphosa tydens ‘n vraag en antwoordsessie in die parlement. (Foto: GCIS) Pres. Cyril Ramaphosa het Maandag die grootte van sy kabinet verdedig ná kritiek uit verskeie oorde die afgelope jare dat die Suid-Afrikaanse kabinet hopeloos te groot is. “Sedert ek verlede week my kabinet aangekondig het, is daar baie bespreking oor die grootte van die uitvoerende gesag. Hoewel dit ŉ belangrike gesprek is wat ek verwelkom, word die debat tot so ŉ mate vereenvoudig dat slegs die getal ministers in ag geneem word, eerder as hoekom hierdie ministers nodig is,” het die president Maandag in sy weeklikse nuusbrief gesê. Ramaphosa se kabinet bestaan uit 30 ministers, insluitend die nuut-aangestelde minister van elektrisiteit, met aansienlike implikasies vir die belastingbetaler. Die aanstelling van dr. Kgosientso Ramokgopa as minister van elektrisiteit, het politici veral warm onder die kraag gehad. Volgens die DA sal dié “onnodige pos” belastingbetalers ongeveer R37 miljoen per jaar uit die sak jaag. “Die twee nuwe ministers wat ek aangekondig het, is in reaksie op die land se spesifieke behoeftes. Soos ek is die staatsrede aangedui het, is die minister van elektrisiteit slegs ŉ tydelike pos en nodig om aandag aan die huidige kragkrisis te gee. Die minister vir beplanning, monitering en evaluasie is nodig om te verseker dat die regering sy programme behoorlik implementeer, in oorleg met ons prioriteite, en probleme takel soos dit voorkom.” Suid-Afrika se kabinet is veel groter as lande soos Brittanje, Indië, Brasilië en Nieu-Seeland. Selfs die VSA met ŉ bevolking ses keer dié van Suid-Afrika het 15 lede in sy kabinet. Ramaphosa voer egter nou aan lande met ontwikkelde ekonomieë het nie dieselfde uitdagings as Suid-Afrika nie, veral met betrekking tot werkloosheid, armoede, ongeletterdheid en haweloosheid. “Die land se behoeftes sal mettertyd verander en daarom moet die regering aanpasbaar wees. In 2019 het ons die besluit gemaak om ŉ aantal departemente saam te voeg. Nou wil ons verder gaan en kyk of daar nog geleenthede is om af te skaal, saam te voeg of departemente weer van mekaar te skei. Hiervoor sal die tesourie met die presidensie en ander departemente saamwerk aan ŉ plan wat in die volgende drie jaar ingestel kan word.” Volgens Ramaphosa is die presidentsraad vir ondernemings in staatsbesit besig met ŉ soortgelyke oefening en doen tans ŉ diepgaande hersiening van al die entiteite in staatsbesit om te bepaal of hierdie entiteite aan die land se behoeftes voldoen en ooreenstem met die hulpbronne tot die regering se beskikking. “Ons stem saam dat ons ŉ effektiewe en klein regering nodig het, maar as ons behep raak met getalle, kan ons sig verloor van die uiteindelike doelwit om oor ŉ bevoegde staat te beskik,” sê Ramaphosa.